《临终诗二首留别诸同志 其二》
清代·陈苌

我有同心人，道义相友师。频年丧浙多，存者复别离。

即今将去丧，欲别无由辞。丈夫会有志，岂为儿女私。

所恨在世日，孤负箴与规。临风一长叹，愿为诸君期。

百里半九十，一篑功莫亏。鉴戒不在远，请君视此诗。

作者简介：字玉文，江南吴江人。康熙丁丑进士，官桐庐知县。著有《雪川诗稿》。○清如镜，净如拭，意味稍薄，而真气独存，贤于饾饤为博、纤佻为工者。